MAJOR ฉายหนังไทยฟรี 10 เรื่อง ผ่านช่องยูทูป “Major Group” เริ่ม 15 ก.ค.นี้
MAJOR ส่งความสุขถึงบ้านในช่วงล็อกดาวน์ ฉายหนังไทยฟรี 10 เรื่อง รับชมผ่านช่องยูทูป “Major Group” เริ่ม 15 ก.ค.นี้
MAJOR ส่งความสุขถึงบ้านในช่วงล็อกดาวน์ ฉายหนังไทยฟรี 10 เรื่อง รับชมผ่านช่องยูทูป “Major Group” เริ่ม 15 ก.ค.นี้
13 ก.ค. 2564

บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR เสิร์ฟความพิเศษด้วยความสุขความบันเทิงถึงบ้านอีกครั้ง ด้วยการนำรายการ “Major Cinetube” ซีซั่น 2 ผ่านช่อง YouTube แชนเนล “Major Group” ที่ยกความสุขความบันเทิงที่ครอบคลุมทุกไลฟ์สไตล์ และหลากหลายรายการมาให้เลือกชม อาทิ Major Shortnews, Major Trailer Talk และ Major Movie Talk
โดยล่าสุด นำรายการ “Major Cinetube” ซีซั่น 2 ที่เคยได้รับกระแสการตอบรับดีมาก กลับมาให้ทุกคนรับชมคลายเครียดในช่วงล็อกดาวน์ที่ต้อง WFH อยู่บ้าน เพื่อช่วยลดการแพร่ระบาดของเชื้อไวรัสโควิด-19 ซึ่งโรงภาพยนตร์ไม่สามารถเปิดให้บริการได้ ดังนั้น จึงได้นำหนังไทยกลับมาให้ดูฟรีกันอีกครั้งให้หายคิดถึงบรรยากาศโรงภาพยนต์ ทางช่องทาง YouTube แชนเนล Major Group ทุกคืนวันพฤหัสบดีและศุกร์ เวลา 20.00 น. จำนวน 10 เรื่อง
ทั้งนี้ จะเริ่มวันแรกวันพฤหัสบดีที่ 15 กรกฎาคม 2564 เรื่อง คู่กรรม, วันศุกร์ที่ 16 กรกฎาคม 2564 เรื่อง รักนี้ที่รอคอย, วันพฤหัสบดีที่ 22 กรกฎาคม 2564 เรื่อง บิ๊กบอย, วันศุกร์ที่ 23 กรกฎาคม 2564 เรื่อง 30 กำลังแจ๋ว, วันพฤหัสบดีที่ 29 กรกฎาคม 2564 เรื่อง ฮาชิมะโปรเจกต์ ไม่เชื่อ ต้องลบหลู่, วันศุกร์ที่ 30 กรกฎาคม 2564 น้ำ ผีนองสยองขวัญ, วันพฤหัสบดีที่ 5 สิงหาคม 2564 เรื่อง รักหมดแก้ว, วันศุกร์ที่ 6 สิงหาคม 2564 เรื่อง I Miss You รักฉันอย่าคิดถึงฉัน, วันพฤหัสบดีที่ 12 สิงหาคม 2564 เรื่อง ตุ๊กแกรักแป้งมาก และวันศุกร์ที่ 13 สิงหาคม 2564 เรื่อง คุณนายโฮ
อย่างไรก็ตาม ความสุข ความสนุก และความบันเทิง รับชมได้ที่ YouTube แชนเนล “Major Group” https://www.youtube.com/user/majortrailer นอกจากนี้ ยังสามารถรับประทาน “ป๊อปคอร์น” ง่ายๆ ซึ่งสามารถสั่งซื้อผ่านแอปพลิเคชั่นสั่งอาหารออนไลน์ชั้นนำอย่าง Grab Food, LINE MAN, Gojek, foodpanda, Lazada  หรือ สามารถซื้อที่ วิลล่า มาร์เก็ท ทุกสาขา, กรูเมต์ มาร์เก็ต เฉพาะสาขาที่ร่วมรายการ และ บิ๊กซี ซูเปอร์เซ็นเตอร์ เฉพาะสาขาที่ร่วมรายการ